कुल मिलाकर यह कहा जा सकता है कि ज्ञानरंजन भीतरी अंधेरों की शिनाख्त के रचनाकार हैं, जिनके भीतर सामाजिक चेतना भी पर्याप्त है और कहानी कौशल भी। वह अपनी विचार-वस्तु में जहाँ अपने से पहले की कहानी के विलोम में खड़े होने की कोशिश करते हैं, समग्रता में वह अपने से पहले की कहानी से मिली परंपरा को ही पुष्ट करते हैं। जिस पारिवारिक टूटन और संबंधों की छीजन को नई कहानी के कहानीकारों ने उत्सवधर्मिता की तरह छूने की कोशिश की थी, समाज और परिवार के उसी विघटन को ज्ञानरंजन अपनी कहानियों में छूते हैं लेकिन उसके भीतर शामिल होकर, उससे एक निश्चित और उदासीन दूरी बनाकर और उसे एक महत्वपूर्ण सामाजिक चेतनात्मक संदर्भ देते हुए।